  Майя Бывальцева Ижкарысь калыкез нуллӥсь автотранспорт предприяти (ИПОПАТ) Вормон нуналлы вожвылъяськон ялӥз. 7-15 аресъем пиналъёс Быдӟым Атыкай ож аръёсы семьязылэн историезлы сӥзем творчествоя ужъёссэс лэзьыны быгато. Со сярысь огазеяськонлэн пресс-службаез ивортэ. 15-тӥ оштолэзьысен 6-тӥ куартолэзёзь кыстӥськись творчествоя вожвылъяськонлэн темаез – «Вормон сюресъёс» («Дороги Победы»). Пыриськисьёс А3 быдӟалаен суред но вакчи верос гожтыны кулэ. Ужъёсты электрон амалэн ipopat-ipopat@mail.ru адресъя яке «ВКонтакте» вотэсысь  ыстоно. Вожвылъяськонлэн ужпумез ужъёсты люкан бордын гинэ ӧвӧл, нылпиосын та темая школаосын, семьяын вераськон. Конкурсэ пыриськыны мылкыд карем нылпиос умойгес тодозы, кыӵе сюресъёсты ортчизы соослэн ӵыжы-выжыоссы ож аръёсы, со сярысь анай-атайёссылэсь но песянай-песятайёссылэсь юалляськыны быгатозы ИПОПАТ-лэн пресс-службаезЖюри арлыдъя кык группаосын – 7-10 арес но 11-15 арес – быдэн вить устооссэ ужъёсты быръёз. Вормон нунал азьын соосты автобусысь адӟыны луоз. Сое маршрутэ сӥё-дано лэзён но вормисьёсты пусъён 6-тӥ куартолэзе ортчоз. Валтӥсь кузьым - ИПОПАТ-лэн Ижкарысь вань маршрутъёсаз гужем ӵоже дунтэк ветлыны луонлык.  Тодэ вайытом, Ижкарысь дышетскисьёс пӧлын Брест крепостьын 1 номеро постын Буре ваён вахтае пыриськон понна вожвылъяськон ортчытозы. Тегъёс: Мерлык Ижкар ИПОПАТ нылпиос вожвылъяськон автобусъёс ВормонНунал  